ТОНСКИ СНИМАК

9. СЕДНИЦЕ ОДБОРА ЗА КУТЛРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ

ОДРЖАНЕ 9. ОКТОБРА 2014. ГОДИНЕ

Седницом председава народни посланик Весна Марјановић, председник Одбора.

ПРЕДСЕДНИК: Добар дан.

Отварам 9. седницу Одбора за културу и информисање, желела бих да поздравим председника и чланове Националног савета за културу који данас подноси редован Извештај Одбору за културу и наравно представнике Министарства културе и информисања.

Испред Националног савета ту је господин Миро Вуксановић, председник Савета и чланови Савета Ивана Стефановић, Жарко Драгојевић, Слободан Вујовић, Карољ Вичек, Весна Ињац Малбаша и Дејан Стојановић, наши сарадници и пријатељи, можемо чак рећи, пошто већ, колико две, три године, три, е, добро заједно радимо и разматрамо ваш Извештај, и испред Министарства културе господин Дејан Ристић, државни секретар и сарадници, помоћници Ана Вучетић, Александра Фугоси и секретар господин Игор Јовичић.

Пошто имамо кворум ја бих вас молила да се изјаснимо о предложеном дневном реду.

Добили сте материјал у сазиву седнице.

Д н е в н и р е д:

1. Разматрање Извештаја о раду Националног савета за културу за период јули 2013. – јули 2014. године;

2. Одлука о организовању јавног слушања;

3. Разно.

Молила бих вас да се изјаснимо, односно прво питам да ли неко има неке сугестије, примедбе, ако не молим да се изјаснимо о дневном реду. Захваљујем.

Констатујем да смо усвојили дневни ред.

Прелазимо на 1. тачку дневног реда – Разматрање Извештаја о раду Националног савета за културу за период јули 2013. – јули 2014. године.

Као што сам рекла ово је трећи пут да разматрамо Извештај Националног савета за културу и до сада смо разматрали све препоруке, савете, закључке и дискусије по мом личном мишљењу врло озбиљне које су се водиле у оквиру Савета и покушаја да се Национални савет за културу, као и велики број независних тела и саветодавних тела које смо основали, постави на своје ноге и да му се обезбеде бољи услови за рад.

То су увек биле политички део, односно културно-политички део и организациони део, и ја не бих у уводу, наравно, ништа говорила, Извештај је поднет посланицима, а ја бих сада замолила председника Савета господина Мира Вуксановића да нам и усмено изнесе најважније делове Извештаја.

МИРО ВУКСАНОВИЋ: Захваљујем.

Са задовољством се обраћам председници, члановима Одбора, представницима Министарства за културу и наравно члановима Савета који присуствују овој седници.

Захваљујем Одбору што, како је госпођа што Марјановић рекла по трећи пут разматрамо наш Извештај и одмах на почетку да изразим и захвалност Министарству културе што је Савет обезбедио секретара, тако да ми можемо бар те административне послове уз њихову помоћ да обављамо да не бисмо све сами радили.

Ми свој Извештај подносимо у сагласју са Законом о културу, где је прецизирано да најмање једном годишње то чинимо и наравно, да своје послове обављамо према одредбама тог истог закона с напоменом да је статус Националног савета за културу исти као што је био у јулу 2011. године, када смо ми конституисани.

Ми смо као што је познато, самостално, дакле, нестраначко тело и тако мислимо у том статусу и да останемо, не само као целина, већ и као појединци у Савету, јер као што сте могли видети на крају, у саставу Савета су ствараоци и стручњаци који су веома активни у нашој земљи и иностранству.

Могли сте и данас прочитати како је једно светско признање добио један наш члан, тако да ми без обзира на те наше ангажованости успели смо да дамо време да би Савет могао да ради своје послове.

Само ћу скренути пажњу тамо на претпоследњој страни Извештаја имате четири тачке, које дефинишу нашу платформу за рад коју смо утврдили у јуну ове године.

Прво је рад Савета у пуном саставу због тога што, ми већ две године радимо, без неких чланова, а који нису добили замену.

С обзиром, на оно претходно што сам рекао за нашу ангажованост да имамо тешкоће за рад и за кворум итд, а истовремено нису заступљене неке важне делатности и није заступљена, рецимо, један представник недостаје из националних савета националних заједница.

Следеће је захтев, предлог, молба, како год хоћете да се статуси и услови рада Савета реше у самој Скупштини, јер је нас Скупштина именовала на основу закона у мају 2011. године.

Ми смо свесни да је Закон о култури први пут донет и да сви закон који се први пут доноси има своје недостатке и свесни смо тога да смо ми први Национални савет за културу, дакле, први састав, а када се двоје споји први састав Савета и први закон, онда је ту морало доћи до наших прилагођавања и може бити и несналажења, али с обзиром на оно како сте ви оцењивали наш извештај у прве две године, мислим да смо ипак успели да препознамо шта је главна тачка коју би требало Савет да интересује.

Следећа тачка у тој нашој Платформи за даљи рад јесте сараднички однос управо са овим скупштинским одбором, јер то је сасвим природно и са Министарством културе, разуме се, имајући у виду оно што сам претходно рекао да ми радимо свој посао према одредбама закона и према својим становиштима.

Четврто је, у тој платформи да се примењују Закони о култури, и да Савет учествује у изменама и допунама тог закона и не само тог закона, него и свих предлога, било да је реч о стратегијским или законским који крећу из Министарства културе у разматрање, односно у јавну расправу и ми с тим, када је о томе реч имамо потпун договор са Министарством за културу и доказ тога јесте да смо ми на претходној седници, наравно то не припада сада овом извештајном периоду, али веома је важно. Кажем да смо ми већ разматрали радну верзију закона о изменама и допунама Закона о култури, а 20. имамо седницу када ћемо дати своје мишљење.

Са ових неколико напомена ја сам само хтео да кажем, да отворим ову расправу са захвалношћу што ћете ви казати своје сугестије, што ћете казати своја мишљења и што ћете, очекујем имати и нека питања на која ћемо ми радо одговорити.

И још на крају ћу казати да смо ми се договорили тако, па бих замолио председницу да нам то прихвати, да колегиница Ивана Стефановић, која је са колегом Жарком Драгојевићем, у ствари овај извештај и саставила, ми смо га онда, разуме се, на седници једногласно усвојили, да она још истакне неколико ствари из овог извештаја да би вам ваше учешће у раду било олакшано. Захваљујем. Толико.

ПРЕДСЕДНИК: Хвала господине Вуксановићу.

Наравно као што сам ја овде прва међу једнакима, тако сте и ви једнаки у свом статусу није потребно да вам дајем дозволу, али наравно да се подразумева да сваки присутни члан Савета може, позван је да говори, те тако, пошто видим да сте се ви већ претходно припремили, замолила бих онда вашу колегиницу Ивану Стефановић да настави са представљањем Извештаја, само се пријавите. Изволите.

ИВАНА СТЕФАНОВИЋ: Извештај који је сада пред посланицима је заправо прецизна слика онога, како је радио Национални савет за културу, и ова слика је формирана према уредно вођеним записницима, па по неки пут кад је било потребно и стенографским белешкама.

Пре отприлике 13 месеци овај исти Одбор је прихватио Извештај нашег Савета за културу за претходни период, и ако се у међувремену доста ствари променило, ипак у раду Савета неке се ствари нису промениле, па су некако оне добиле високо место у нашем Извештају.

Једна је веома позитивна, а то је да је Национални савет, као и ранијих година, заправо остварио врло велику активност.

Дакле, ми смо током овог извештајног периода имали 10 редовних плус три ванредне, дакле, 13. седница и то је нешто што нас испуњава задовољством. Ми смо учествовали у свим важним питањима.

Друга је ствар мање позитивна и због ње смо мало мање срећни, то је она коју је председник Вуксановић већ споменуо, а то је да је Савет радио и ове године у непотпуном саставу. То је једна, рекла бих, скоро техничка ствар, и заиста очекујемо да што пре буде превазиђена.

Али, поред овог проблема са саставом, односно са бројем постоји још један проблем који се није променио, који је такође споменуо председник Вуксановић и који је ове године морао бити део Извештаја, а то је питање материјалног и уопште статусног положаја Националног савета за културу, као што знате он се разликује у негативном смислу од других Националних савета наше земље које раде у нашој држави.

Ако већ говоримо о тој великој активности, о бројним питањима којима се Савет бавио ја бих рекла да су оне у великој мери биле системске и као што сте већ имали прилике да то видите у нашем Извештају, Савет се бавио пре свега питањем стратегије у оној мери у којој је она долазила до нас, затим разним иницијативама и предлозима законодавне природе у вези са законима.

Затим смо разматрали и давали мишљења при додели статуса установе од националног значаја што је један врло важан посао који је обављен у овом периоду. Бавили смо сме питањима конкурса које је расписало Министарство културе и начину реализације тих конкурса.

Бавили смо се статусом и проблемима положаја слободних уметника једним врло важним и рекла бих, увек отвореним питањем.

Национални савет се бави питањима везаним за моделе културне политике врло смо много о томе разговарали, то је суштински важно.

Савет је даље разматрао разне форме на које ће се обележавати Први светски рат и та велика годишњица, као и једна друга велика годишњица то је 100 година од смрти Стевана Стојановића Мокрањца.

Савет се бавио и водио начелну расправу унапред пре него што је о њему расправљано, о буџету за наредну годину и као што је председник Вуксановић већ рекао чланови Савета су увек у великој активности и уз приправност да раде у разним формама на Нацрту о изменама и допунама Закона о културу.

Дакле, то су рецимо, главна отворена питања која су била на нашим дневним редовима, разних седница.

Наравно, да је тих питања много више, али будући да се наш годишњи период завршио Платформом у четири тачке коју вам је сада предочио господин Вуксановић, вама је јасно да смо ми на један начин заокружили тај период и да бисмо сада исправком ових неких отворених питања за које сматрамо да неће бити прекомпликоване, заправо могли да кренемо у рад нашу четврту годину, пошто је ово Извештај који достављамо Скупштини заправо трећи по реду. Ми смо већ три године и неколико месеци у мандату у Националном савету. Хвала вам.

ПРЕДСЕДНИК: Хвала.

Да ли још неко од чланова Савета жели у овом тренутку да говори? (Не)

Сада бих отворила расправу и омогућила члановима Одбора да постављају питања и дају своје коментаре на Извештај.

Хтела бих само, подсећања ради, имајући у виду да је ово нови мандат Скупштине и да је већина заправо, чланова Одбора су или први пут посланици или први пут у овом Одбору, да смо ми о овим темама разговарали и приликом доношења претходног извештаја, да смо детаљно разматрали изнете предлоге и да смо тада дошли до закључка да када је у питању постављање услова рада Националног савета и обезбеђивање услова њиховог рада неопходна измена и допуна Закона о култури, јер смо након неколико консултација дошли до закључка да је то једини правни пут да се одреди, да кажем, правни основ, да би се Скупштина или било ко други, али мора наравно бити Скупштина обавезала да те услове и обезбеди.

Морам да кажем и да је то био покушај, жао ми је што није успео, јер је то први пут био да смо остварили међупартијски консензус и да је колега Зоран Бабић, као председник Административног одбора тада показао заиста велику вољу да заједно самном тај проблем решимо.

У међувремену је промењено министарство. Они су повукли били тај предлог закона образлажући да се иначе припремају нове измене и да ће онда то бити предмет свеобухватних измена. Просто сам желела то да вам кажем да смо већ, на неки начин, о томе разговарали и да смо имали заједничке састанке, ако се не варам и ви сте имали састанак са председницом Скупштине недавно. Хоћу да нагласим да је важно да знамо да је Национални савет једини савет који је формиран у Републици Србији са некаквим сличним овлашћењима и задацима у другим областима, дакле једини који ради потпуно добро добровољно и који нема ни своју канцеларију, ни свој телефон или итд. Мислим да у том неком смислу је заиста похвално да су чланови показали ту врсту ентузијазма и да се и даље редовно срећу и да разговарају и функционишу, и сарађују и са министарством и са Скупштином Србије.

Што се тиче овог вашег питања у вези са чланом који није поново изабран, а испред Савета националних заједница, ми смо и то констатовали такође у ранијем извештају, да томе треба да се приступи најхитније. Проблем је само што то није ни до министарства, ни до Скупштине, то је заправо до онога ко је овлашћени предлагач по закону, а то су управо национални савети.

Данас се надам да ћемо некако да пробамо да их натерамо да уђу у тај процес и да предложе новог члана. Иначе, што се Скупштине тиче нема никаквих препрека да када тај предлог дођу да ми то усвојимо. Иницијатива није наша него је иницијатива овлашћеног предлагача и то заиста већ дуго траје. Али, ево ја могу да, и у овом новом мандату се обавежем да ћу као председница Одбора доставити допис овлашћеном предлагачу и замолити их да се бар изјасне о томе, али свакако да ту процедуру покрену у најхитнијем року.

То су неке информације које сам била дужна да вам дам.

Сада бих молила посланике да се пријаве за реч, уколико имају одређена питања или предлоге.

Народни посланик Небојша Татомир. Изволите

НЕБОЈША ТАТОМИР: Поштоване колегинице и колеге, Национални савет за културу је једно тело које једноставно мора да функционише. Прочитао сам ваш извештај. Пробао сам да се информишем преко интернета, али видим да немате ни интернет сајт.

(\_\_\_\_\_\_\_\_\_\_\_\_\_: Има.)

Не може да се улогује, онда је неки проблем. Ево сада сам исто пробао преко телефона, али није могло. Колико схватам овде је највећи проблем организација …

ПРЕДСЕДНИК: Извините колега не чују вас, само мало се приближите микрофону.

НЕБОЈША ТАТОМИР: Колико схватам највећи проблем је организација рада Националног савета за културу. Пошто је ту сада представник Министарства културе, мислим да закључак овог Одбора треба да буде да Министарство за културу предложи те измене тог Закона за културу којим би се регулисао рад Националног савета. Мислим да би то требао да буде и закључак овог Одбора за културу. Хвала.

ПРЕДСЕДНИК: Владимир Ђукановић. Изволите.

ВЛАДИМИР ЂУКАНОВИЋ: (Искључен микрофон)

… Једино што мени смета у платформи то је што чини ми се да не размишљате у напред. Нигде нисам видео у читавом извештају шта је ваш план да ћете радити и ваша стратегија на основу ових надлежности које су додељене само Савету. Шта ћете то радити када вам се ово све буде регулисало? Мислим да је то нешто што сте морали да ставите.

Шта је то по вама што је приоритетно што би морало да се учини, осим измена и допунама Закона о култури?

Не волим када неко стави као најважнију ствар да вам се реши статус. Све је то супер, али нас заиста занима овде каква је ваша стратегија да побољшате и културни живот, и све оно што се у Србији на том пољу дешава, на основу надлежности које су вам додељене.? Мислим да је то нешто што у самом извештају недостаје, али надам се да ће то убудуће бити много боље и да ћемо то добијати. Хвала.

ПРЕДСЕДНИК: Само се пријавите. Изолите.

МИРО ВУКСАНОВИЋ: Мислим да је најбоље да реагујем одмах. Прво уколико укуцате Национални савет за културу, ви ћете одмах добити податке о Савету, добићете сва документа. Све то постоји на сајту и то већ постоји три године. Не знам како нисте успели. Не знам какав рачунар имате и како сте обучени за коришћене рачунара. Извињавам се што ту реч изговарам.

Друго, на примедбу посланика да немамо план рада, ја ћу једноставно да кажем, овде је врло прецизно реч о Извештају за годину дана од јула 2013. до јула 2014. године. Није ми познато, а радио сам 45 година у култури, да је у било којем извештају био план рада за наредни период. Мислим, то једноставно није логично. Међутим, на том истом сајту који постоји, који је доступан свакоме, постоји наш план рада до краја 2014. године.

Треће, није прва тачка у нашој Стратегији решавање нашег статуса, већ рад у пуном саставу. Мислим, то су некакве чињенице на које морам да реагујем и волео бих да немамо тих малих неспоразума. Ми смо пажљиво то сложили, тај свој извештај и он заслужује пажљиво читање. Хвала лепо.

ПРЕДСЕДНИК: Хвала господине Вуксановићу.

Просто, морам и ја да интервенишем у том смислу. Наравно ми смо тражили извештај за претходни период. Врло је прецизно то законом дефинисано, да је то извештај, а није програм. Морала бих и то да кажем да смо ми до сада добијали различите предлоге и документа на којима је Савет радио, и ја верујем да ћемо их добијати и даље. Као што је речено, заиста све постоји на сајту. Ја сам сада покушавала на нск.рс то не може, али нск.гов.рс то је заправо чаробна формула и ту ћете пронаћи све оно о чему је било речи.

Имајући у виду да Закон о култури врло прецизно дефинише рад Савета, између осталог наглашава да је рад Савета јаван, тако да ту можете наћи, не само документа на којима се радило, него и расправе које су вођене на седницама Савета, јер као што је речено велики број тих расправа се чак и стенограмски бележи, тако да може доста детаља да се пронађе на том сајту, не само завршних предлога, него и саме дебате која се тамо води.

Господин Ристић је желео да интервенише и њему ћу прво дати реч, а затим посланицима по редоследу пријављивања. Изволите.

ДЕЈАН РИСТИЋ: (Искључен микрофон)Хвала госпођо председнице.

Даме и господо народни посланици, господине председниче Националног савета за културу, поштовани чланови Националног савета за културу, само једна допуна на питања народног посланика, господина Татомира, у вези са изменама и допунама Закона о култури у сегменту дефинисања статуса Националног савета за културу.

Радна група Министарства културе и информисања израдила је претходних месеци нацрт измене и допуне тог закона. Он је на седници Националног савета за културу одржаног 1. октобра презентован члановима Националног савета за културу и он је сада предмет анализе чланова Националног савета за културу, тако да у пуној сарадњи са Националним саветом за културу припремају се измене и допуне Закона о култури, које ће поред осталих сегмената дефинисати и статус самог Савета и његових чланова. Хвала вам.

ПРЕДСЕДНИК: Хвала господине Ристићу.

Реч има Бранка Каравидић. Изволите.

БРАНКА КАРАВИДИЋ: Не бих се сложила са неким својим колегама да је највећи проблем у раду Савета организационе природе.

Игром случајева, ја сам била у посланичкој групи у којој су били и Весна Марјановић и Горица Мојовић, дугогодишње чланице Одбора за културу, тако да су ми неке ствари познате.

По мени, основни проблем је управо то – нерешено статусно и материјално питање. Не можемо очекивати квалитетнији рад од некога ко нема ни своје просторије, ко нема ни телефон, не зна где ће се састати на наредној седници и мислим да је недопустиво да овај проблем траје три године и да ми не можемо да нађемо решење.

Пажљиво сам прочитала овај извештај, немам примедби на њега, само бих хтела да питам да ли се зна динамика по којој ће се измене и допуне Закона о култури наћи на дневном реду било које седнице, бар ове године, мислим на седницу Скупштине?

Да ли сте добили сигнал или неку информацију од Министарства културе када ће се измене и допуне Закона наћи на дневном реду, јер мислим да је недопустиво да ви наредну годину почнете са својим радом на исти начин, без решеног статусног и материјалног питања? Хвала.

ПРЕДСЕДНИК: Хвала.

Да вам одмах одговори господин Ристић. Изволите.

ДЕЈАН РИСТИЋ: Захваљујем на постављеном питању.

Дакле, Национални савет за културу по сада важећим одредбама Закона о култури своје седиште има у Дому Народне скупштине, секретара који обавља све административно-техничке послове за потребе Националног савета за културу, обезбеђује министарство културе и информисања и то је наш колега, господин Дејан Стојиљковић који је сада присутан и на овој седници Одбора за културу.

Национални савет за културу има свој сајт. Дакле, услови за рад у смислу простора и логистике постоје од првог дана од формирања овог сазива националног савета за културу.

Што се тиче динамике рада на изменама и допунама Закона о култури, након што Национални савет за културу на својој наредној седници 20. октобра буде дао своје сугестије и своју анализу, ми припремамо јавну расправу и очекујемо да врло брзо по окончању јавне расправе, будући да се ради о системском закону, нацрт закона о изменама и допунама Закона о култури буде пред Одбором, а потом и пред пленарним заседањем Народне скупштине. Хвала.

ПРЕДСЕДНИК: Хвала.

Изволите.

\_\_\_\_\_\_\_\_\_\_\_\_: Под један, желео бих да одговорим некоме које изрази сумњу воде, нисам чуо ко је, да Национални савет нешто стално инсистира на решавању његовог материјалног положаја. То је далеко од онога што је суштина питања.

Наиме, од самог почетка, већ три године три министра су се променила, Национални савет ради у условима који не одговарају оном капацитету који Национални савет по свом саставу може да да. Имајући у виду да се у Националном савету налазе врло угледна имена, четири академика, итд.

Овде би испало из неког претходног излагања да су нам услови идеални, да имамо просторије. Ми заиста немамо просторије. Сваки пут ишчекујемо где ћемо одржати седницу, да ли на једној, другој или трећој адреси.

Такође, немамо одговарајућу канцеларију, телефон и ту врсту услова, а да вам не кажем, ето нећу ни то посебно да нагласим, да чланови Националног савета који су из Ниша, Суботице, Новог Сада, Новог Пазара, свој пут плаћају из свог џепа. Дакле, немају нити дневницу, нити су им плаћени путни трошкови, а да не говорим о неким другим стварима,а ипак ћу поменути баналну ствар, и ову кафу коју добијемо тамо где евентуално држимо седницу, плаћамо из свог џепа, и воду и кафу, само не плаћамо кирију на ту просторију, али спремни смо чак и то да би смо истрајали у ономе опредељењу које стоји у Закону о култури.

Ни једно министарство до сада на челу са три министра, није у потпуности испоштовало оне одредбе које стоје у Закону о култури када је у питању Национални савет, па тако ни ово министарство.

Од јануара месеца или од децембра месеца прошле године, ми нисмо имали никакву комуникацију са министарством, осим што смо имали секретара који је из министарства нама опредељен да прати наше седнице и он је то наравно уредно чинио.

Дакле, за три године ми смо министарствима, пошто су била три састава, слали одговарајуће пројекте, закључке, предлоге, итд, имајући у виду који број и колико седница смо одржали за ове три године, што ванредних, што редовних, што састанака комисија и свега осталога. Ни једнога тренутка за тако велике послове нисмо тражили материјалну надокнаду.

Материјално- технички услови треба да се обезбеде за прави и приљежан рад људи који заиста из великог ентузијазма, великог хтења, са великим намерама да се у култури промене многе ствари су се латили овог посла и издржаће сигурно до краја, јер у култури многе ствари нису постављене онако како би требало да буду постављене, па чак ни по угледу из региона.

Ти закони који су доношени, доношени су од стране стручних тела, заправо тела из самог састава министарства. Овај састав Националног савета има дужност и према закону да учествује у раду на изменама закона и других аката што је прописано законом.

Међутим, Национални савет је био определио своја три члана да учествују у изради припреме изреде измена Закона о култури и било је почело да се ради на томе, наша три члана су била врло активна. Међутим, одједном је то стало, пола године мислим да их нико није позивао. На крају смо добили пре десетак дана на једној редовној седници нацрт закона о култури, вероватно је то урадила екипа из министарства али без консултација са Националним саветом, нити знамо ко је била та радна група која је радила на том пројекту, као што је то био случај пре, увек су биле радне групе састављене од људи из области културе који су пружали своју помоћ стручним екипама из министарства.

Сада смо добили тај нацрт закона. Надамо се да ће Министарство уважити накнадне евентуалне предлоге или примедбе на нацрт који сада имамо, поготово на јавном слушању да се уваже те примедбе које учесници јавног слушања буду изрекли, јер се догађало да после јавног слушања то буде само једна форма због задовољења демократске процедуре, а остане велики број оних ствари које на јавном слушању нису у одређеном смислу прошле или потврђене, а на јавном слушању је речено да ће евентуално се узети у обзир за коначну верзију израде одговарајућег закона.

То су неке примедбе које сам хтео да кажем не желећи да се конфротирамо, него да налазимо једно заједничко решење, поштовање одговарајућих тела, поштовање одговарајућег рада са заједничким интересом побољшања културе и културне политике у овој земљи.

Ми смо разматрали и Стратегију о култури, међутим Стратегија о култури од заиста обимног материјала последњих годину дана је то одбачена. Нико о томе није водио рачуна.

Ми смо као Национални савет покушавали да реанимирамо људе да се ипак на томе уради у министарствима претходним, међутим до тога није долазило. Није било довољне добре воље.

Први нацрт тога је израђен пре четири године. Дакле, није се одмакло од почетка, али не кривицом Националног савета. Хвала лепо.

ПРЕДСЕДНИК: Захваљујем.

Оно што сам говорила на почетку о једној историји разматрања положаја Савета, је управо имало за циљ да констатујемо да, ја морам са задовољством да констатујем, да Министарство и Савет сада сарађују. Тај предлог је сада пред члановима Савета и заиста видим да та добра намера сада постоји.

Такође бих желела да кажем да смо овде на Одбору врло нестрпљиви да видимо и ми тај нацрт и да рачунате, као Министарство, просто препоручујем, јер смо јутрос имали извештај Европске комисије где се заиста потенцира значај јавних расправа у Скупштини и да, просто, у заједничкој координацији, договору, нађемо неки идеалан термин када у једној фази доношења тог закона можемо да разговарамо и овде, што верујем да ћемо лако наћи то заједничко решење.

Рекла бих и следеће. Морам да изразим жаљење, ни на једној седници других одбора који разматрају извештаје сличних институција, Савета за образовање, правосуђе, никад нико не поставља питање услова за рад. Само изгледа култура стално мора да одговара зашто ради ово,или оно. Не односи се то само на Савет.

Просто ми је жао што је тако, јер култура заиста у целокупном посматрању и буџета и места које заузима у општој политици влада, дакле не говорим о овој влади, говорим и о претходној влади у којој сам ја била део владајуће већине, увек је некако на маргини и просто очекујем, надам се и апелујем на колеге да ми бар овде будемо подршка изградњи институција у области културе. Извињавам се на овој интервенцији.

Реч има Милорад Цветановић. Изволите.

МИЛОРАД ЦВЕТАНОВИЋ: Поштовани чланови Националног савета за културу, осврнуо бих се на излагање претходног говорника члана Савета за националну културу и рекао бих у старту да конфронтације не може и не сме да је буде.

Ми, једноставно, морамо овде бити једно хомогено тело које ће на заједничкој платформи радити на побољшању општег културног стања и живота у земљи.

Такође, не знам ко је изразио сумњу од мојих колега у наводима господина колеге члана Националног савета за културу, о инсистирању на побољшању материјалних услова.

Недвосмислено је то да услови у којима радите нису баш примерени, да вам је канцеларија неопходна и све оно што иде уз то.

Ми смо ту, ако буде требало на свакој седници Одбора за културу и информисање, да инсистирамо на побољшању ваших услова.

Једноставно, као што сам рекао, непримерено је да оволики број чланова Националног савета за културу нема просторије у којима може да доноси одлуке, закључке и уопште разматра питања везано за културу у читавој земљи.

Погледавши вашу платформу, такође морам се надовезати и на дискусију колеге Ђукановића и председника Националног савета за културу, господина Вуксановића, у којој се каже да платформа, која је усвојена 18. јуна, подразумева рад у пуном саставу, итд, да не наводим све, захтев да се статус и услови реше у Скупштини Републике Србије, сараднички однос са скупштинским одбором за културу, кога имамо, као што се да приметити, примедба одредби Закона о култури и учешће у изменама и допунама тог закона.

Заиста мислим да сте у кратким цртама могли да, невезано то што на сајту Националног савета за културу постоје циљеви, стремљења и платформе за даље деловање, обавестите чланове Одбора за културу и информисање о томе чему стремите, чему тежите и чему ћете највише посветити пажњу у 2014. години или ако је Савет донео ту одлуку 18. јуна, значи од пола године до половине следеће године.

Такође морам изразити и негодовање, с пуним уважавањем господина Вуксановића, на примедбу мом колеги Ђукановићу у вези коришћења компјутера, како сте рекли, начина, знања, итд.

Ми сви апсолутно знамо где можемо наћи одговоре на наша питања, али ако је ово једна интерактивна дискусија и ако је ово ваш план, предлог и платформа за рад у следећој години, сматрам да сте нас у најкраћим цртама, најсажетије требали да обавестите о томе. Толико. Хвала.

ПРЕДСЕДНИК: Хвала.

Изволите.

МИРО ВУКСАНОВИЋ: Истог тренутка када сам изговорио реченицу о коришћењу, ја сам рекао извињавам се што ту реченицу употребљавам. Пречули сте вероватно то што сам рекао.

Друго, ја сам у оном свом малом уводу указао да смо ми после овог извештаја од 18. јула, да смо ми већ у септембру месецз имали седницу и да смо на њој разговарали о радној верзији, а не Нацрту измена и допуна Закона о култури и рекао сам да ћемо 20. октобра дати своје мишљење о тој радној верзији.

Даље вас могу обавестити да ћемо ми, осим ових сродних тачака, као што стоји у овом извештају, разматрати стање у појединим делатностима у култури, тако да ћемо 5. новембра имати седницу са темом „Музејска делатност у Србији данас“, с тежиштем на стање у Народном музеју и Музеју савремене уметности, да ћемо размотрити предлоге закона који пристижу из Министарства, прво архивима и три закона који се односе на библиотеке и да ћемо се договорити која ће бити наредна област о којој ћемо разговарати.

Дакле, нисмо разумели да треба дати план рада зато што се он налази на сајту. То је једно. Друго, мислио сам да је тежиште на овој седници о ономе што смо ми већ урадили.

Жао ми је што не говоримо о ономе што извештај каже, шта смо ми на тих 13 седница размотрили, шта смо све покренули и шта је с тим све било Практично, ми јесмо на 13 седница на десетине питања разматрали, о свему томе донели своје закључке, обавестили јавност. Постоји то на сајту.

Волео бих да чујемо мишљење посланика и о том нашем раду.

Ја сам напоменуо на почетку да сваки члан Савета је самосталан да износи своје мишљење и да се ми као интелектуалци, као и ви, разликујемо и долазимо кроз расправу до оног што је заједничко.

Нисмо уносили у Извештај тај наш план зато што смо мислили да то није потребно. Међутим, ми ћемо вама доставити, ако није довољно овим јавним електронским путем, наш план рада до краја ове године. За 2014. годину сам теме већ рекао.

Иначе, по нашем Пословнику, имамо седнице прве среде у месецу и имамо ванредне седнице у току месецу. Видите да смо у тој години имали 13 седница са најмање пет, шест тачака дневног реда.

Није то мали посао. жао ми је што се сад опет скреће на оно исто о чему је говорено још када је Савет формиран, да смо ми нека група људи која тражи неке привилегије и некаква примања итд, а сами знате да ми ништа од тога немамо три године а да радимо такве послове.

Погледајте на том сајту колика је то збирка анализа закључака које смо ми тамо дали. Ми даље од тога не можемо. Ми ћемо тако радити и у будуће.

Разуме се да поштујемо ваша мишљења, да поштујемо ваша становишта, али молимо такође да уважавате оно што ми радимо и оно што смо вам написали овде да смо урадили у најкраћим цртама. Хвала вам.

ПРЕДСЕДНИК: Хвала, господине Вуксановићу.

Ја сам иначе хтела да предложим и да замолим секретара нашег Одбора и секретара Савета да, иако је сав материјал доступан на сајту Националног савета, заиста има јако пуно материјала, ми смо у претходним мандатима добијали и у писаној форми многе од тихи материјала, посебно документа на раду Стратегије развоја за културу, у неколико нацрта је разматрано на Савету, а и друге предлоге, и предлози одређених закона и многе друге мере које су предлагане, али просто, ето, пошто очигледно посланици желе да имају информацију о томе, позивам посланике да оду на сајт да виде, али такође молим, и то морамо да тражимо посебно јер Извештај је једно, а ово што ћемо сада замолити, дакле, ја молим секретара нашег Одбора и секретара Савета да заједнички направе једну информацију о досадашњим одлукама и темама које је Савет расправљао са једном врстом упућивања на сајт где могу да се упознају детаљније са оним, да просто виде да је тај рад био обиман и са великим бројем предлога.

Наравно, подржавам и молим, господине председниче, да нам доставите информацију о плановима за до краја ове године, то што сте већ и сами предложили.

\_\_\_\_\_\_\_\_\_\_\_\_\_: Дозволите да додам једну реченицу, молим вас.

У Закону пише да је Савет дужан једном годишње да достави извештај Скупштини. Нигде не пише да достави план.

Унесите то у закон, па ћемо онда и ми то поштовати.

ПРЕДСЕДНИК: Није то спорно, али мислим да није спорно ни да можемо да тражимо информацију.

Реч има господин Ђукановић. Изволите.

ВЛАДИМИР ЂУКАНОВИЋ: Мислим да сте могли да доставите неку стратегију шта ћете радити наредне године и на шта ћете се највише фокусирати. То сте могли да ставите.

Уопште нисам тражио план, јер то је немогуће да ставите. То је ненормално да за наредну годину планирате баш све шта ће се дешавати у културном животу.

Друга ствар, малопре сте баш лепо поменули причу шта сте све радили. Видим да су овде биле разне активности. Ја то апсолутно подржавам, али кључна ствар која овде недостаје је шта је резултат тога.

То што сте се ви састајали, разматрали, указивали, то је нешто што нас суштински може да интересује као информација, али нас занима резултат тога.

Требало је да нам наведете у Извештају зашто није дошло до реализације тога и зашто нешто што сте ви ставили као збирку на можда хиљаду страна где сте не што анализирали због чега се то није реализовали, па рецимо онда да кажете да зато што није била добра сарадња са Министарством културе, зато што нас Одбор за културу и информисање можда није уважио, зато што немамо услове за рад, све то, да би ми могли на крају крајева да реагујемо.

Знате, ми никакву корист немамо од ваших састанка, нити ова држава. Ви можете сто пута да се састанете, оволику збирку да напишете, читаву анализу, ми с тим немамо ништа ако ту нема резултат, а ја верујем да ви као умне главе ове државе и те како можете да допринесете развоју културног живота и побољшању културног живота у Србију.

Тако нешто у Извештају сте морали да ставите. Мене и те како занима због чега, рецимо, не долази до реализације пројекта, на пример, музичког културног центра, зашто то не може да се реализује или не знам шта значи реченица – до овог контакта ипак није дошло због великог обима дневних питања. Значи, разматрала се потреба и могућност успостављање сарадње са саветима за културу других европских земаља у циљу размене искустава са саветима који имају дужу праксу, како би се информисали о начину на који функционишу друге сличне институције. Све је то лепо, али каже се – до овога није дошло зато што имамо велики обим дневних питања. Шта значи то? Каква је то реченица? Онда сте стави под знацима навода – дневних питања. Кажите о чему се ту ради? Зашто до тога није дошло?

Сваку вашу активност коју сте извели ред је био да нам кажете зашто није дошло до реализације нечега.

Научни скупови су увек добра ствар, ја то подржавам, али увек ваља имати резултат и ефекат тога. Хвала.

ПРЕДСЕДНИК: Морала бих да подсетим народне посланике да прочитају Закон о култури и то што су надлежности, конкретно, Савета за културу.

Сама реч каже да су они саветодавно тело и тело које ту служи да мисли, а не да испоручује резултате, јер они немају извршну власт. Дакле, они препоруке дају Министарству, Одбору за културу, установама културе.

Морали бисте да објасните шта ви очекујете да буде резултат од некога ко је ту да мисли и да даје своје мишљење. То је њихов основни и једини задатак који им је дао закон. То је оно што ја мислим.

(Владимир Ђукановић: Немате разлога да будете адвокат нечији.)

Немојте да полемишемо, молим вас. Нисам вам ја господине адвокат ничији. Господине Ђукановићу, ви уносите један врло негативан...

(Владимир Ђукановић: Искључен микрофон.)

Ви то мислите, али верујте да то није тачно. Али, у сваком случају, ја вас молим да се припремите и да прочитате закон.

(Владимир Ђукановић: Ја вас упућујем да ви прочитате закон.)

Господин Вуксановић има реч, чини ми се први. Опростите, погрешан микрофон. Сада сте ви, а ви се поново пријавите јер сам вас искључила.

МИРО ВУКСАНОВИЋ: Дозволите да вас подсетим на закључке Народне скупштине поводом нашег извештаја прошле године. Ти закључци констатују да је Народна скупштина утврдила да Национални савет остварује значајне резултате…да је целовито представио то у свом годишњем извештају, да је указао на озбиљне проблеме, под три, да ће се Скупштина залагати да се предложене мере, закључци, препоруке, иницијативе реализују, под пет, да ће радити са надлежним министарством, да ће и зауставе тенденције смањивања буџета за културу и стварање повољних услова итд, и онда шта ће се све урадити, шта је потребно, стратегија, који закони итд.

Допустите само да, ако већ овако идемо, да ништа од ових закључака које је Скупштина донела практично није спроведено, колико ја знам, осим овог покретања радне верзије Закона о култури.

Друго, могу вам рећи да сам прилично изненађен када ви једном саветодавном телу, чије су надлежности тачно одређене и у Закону о култури, тражите од нас да ми будемо неко извршно или законодавно или не знам какво тело, да ми спроводимо, не знам било какве одлуке.

Наша је дужност да укажемо на проблем, наша је дужност да обавестимо Одбор, да обавестимо министарство, да обавестимо јавност и ту се наша улога завршава. Да ми будемо сасвим јасни, ми немамо никакву власти, нити је то нама дато.

Друго, тражити од некога коме не дајете ништа да он уради све, мислим да је то једноставно нелогично. Просто сам збуњен. Ми радимо као једна моба, која једина, ваљда, постоји у Србији, коју је именовало неко највише законодавно тело и сада долазимо овде да се ситно испитујемо, не знам због чега није ово, због чега није оно.

Моје је питање вама као посланицима - због чега Скупштина није остварила своје закључке које је донела прошле године? Ови закључци могу бити истоветни сада после седнице овог Савета.

ПРЕДСЕДНИК: Захваљујем.

Господине Вујовићу, ви сте хтели да одговорите на питање господина Ђукановића или нешто друго?

СЛОБОДАН ВУЈОВИЋ: Господин Ђукановић је поставио добро питање, али добио је непријатан одговор, који ја, такође, подвлачим, да ни министарство, нити Скупштина није прихватала оно што смо ми са своје стране урадили на одговарајући начин, а извршна ствар није у нашим рукама, него негде другде, а то је овде.

ПРЕДСЕДНИК: Добро.

Дајем реч Ивани Стефановић, која такође одговара на питање које сте поставили. Изволите.

ИВАНА СТЕФАНОВИЋ: На известан начин, просто бих хтела да некако доведемо то сада на неки разумљив терен. Заиста, ми нисмо запослени у Националном савету, немамо тај капацитет. Ми смо, ето, људи који дају добре савете у најбољој намери и то, као што видите, врло упорно и одлучно чинимо, већ велики број година, три године није тако мало.

Дакле, наша саветодавна улога је за нас, ако хоћете, и нека врста лимита. Камо среће да имамо и неку другу оперативну моћ, можда бисмо били такође од помоћи, али је немамо.

Ви сте, господине Ђукановићу, у једном тренутку рекли да треба сви заједно да радимо на побољшању културног живота. Ту се апсолутно слажемо и зато је јако важно да цео амбијент формирамо тако да покушамо да сви допринесемо, свако са своје столице, своје позиције, да допринесемо том општем побољшању културног живота, јер оно што је сигурно, то је да ми као чланови, појединци чланови Националног савета, прилично озбиљно чинимо свако у својој области, јер један се бави библиотекарством, други филмом, трећи музиком итд, али да би се нешто заиста побољшало битно у функционисању културног живота наше државе, заиста морамо то да радимо сви.

Још само једна мала допуна. Ови извештаји понекад хоће мало да се прикрију нешто што је можда јако важно, али остане у једној реченици. Па је тако једна важна реченица, која би можда била одговор на ово што о чему до сада разговарамо, била она, тамо са неке, не знам сада, пете стране, где смо ми написали у извештају да је одлучено да се настави са одржавањем тематских седница какве је Савет практиковао током прве две године рада свог постојања.

То значи, када се каже тематска седница, то подразумева врло велику аналитику у раду на тој одређеној теми коју закажемо. Ми смо то већ радили. То се показало, рекла бих, врло корисно зато што свака област онда себи формулише проблематику или излиста проблеме који се у тој области налазе. Како време пролази, показује се да морамо да се враћамо на одређене теме и да не треба да сматрамо да то што смо једанпут анализирали, да више не треба да радимо. Напротив, морамо да се враћамо на то. Из ове синтагме – тематска седница, у ствари ће у великој мери да произађе оно што зове планом или стратегијом, стратегија је врло велика реч, али план рада Националног савета за следећи период је то. Тематски обрада културног живота по темама – музеји, архиви, музика, позориште, зашто нема музичког центра итд. То је тај план. Ево га, сакрио се само у две речи. Хвала.

ПРЕДСЕДНИК: Хвала.

Пријавио се господин Драгојевић.

ДРАГОЈЕВИЋ: Ја мислим да је господин посланик поставио једнострано питање, али суштинско. Ево због чега. Од почетка формирања Савета, проблем Савета је био да се повеже са државом која га је основала. Другим речима, савет је био на једном, да тако кажем, неутралном простору, где прве, друге, па и треће године никако није могао да се повеже, пре свега, са Министарством за културу, кад кажем да се повеже, да усагласи своје редовно састајање, унакрсно комбиновање својих планова са планом министарства итд.

Шта је основни разлог томе? Шта је основни разлог да Савет није могао да се повеже са државом која га је основала скоро три године? Кад кажем није могао да се повеже – мислим на један добар, функционалан начин. Мислим да је основни проблем у самом Закону о култури. Сам Закон о култури, сем што материјално није решио проблем Савета, он није решио ни делокруг рада Савета, ни саму позицију Савета у оквиру државног културног, да тако кажем, система, у коме Савет треба да се креће. Тако да је Савет на известан начин био осуђен да сам себе програмира, да сам себи дели задатке, да сам са собом разговара итд.

Сигурно је да Савет може да има свој план рада, може да има и практични и теоријски план рада, али каква је сврха тог плана рада ако није повезан са планом рада Министарства за културу, скупштинских одбора итд?

Ми се сад налазимо пред акцијом допуне Закона о култури и његове измене. Молим Одбор за културу, Савет је са своје стране свега овога свестан, ми смо разговарали о овом проблему, Савет ће све учинити, али молим Одбор за културу да се уистину концентрише на питање положаја, статуса, делокруга рада Савета. Ја сам на наше неке састанке доносио неке старе предлога од пре седам, осам година, док Савет још није старе нацрте Закона о култури. Знате ли шта тамо пише? Тамо пише да по функцији министар културе припада Савету. Пише тамо да чак и министар финансија у неком контексту може да буде члан Савета, а да вам не говорим о делокругу рада даљег планирања, комисија итд.

Ово је нека тачка гледишта која покушава, да тако кажем, да превазиђе дискусију и сам проблем између господина посланика и нашег извештаја, али ти проблеми ће се јављати уколико не дође до темељне реконструкције, не само реконструкције, него тачног описа рада позиције не само материјалне, него пре свега радне позиције Савета у новом закону, односно у измењеном Закону о култури.

ПРЕДСЕДНИК: Хвала.

Реч има Весна Ињац.

ВЕСНА ИЊАЦ: Ја бих такође да се надовежем на излагање господина Ђукановића. Колико сам схватила из његовог излагања, из његових примедби, он очекује од Савета да има неке практичне резултате.

Желим да кажем да Савет има и практичних резултата. Његова улога је дефинисана законом као саветодавна. Али, ми смо имали до сада, за ове три године, 36 редовних седница и 10 ванредних. Имамо и практичне резултате који произлазе из закона. Рецимо, један од наших практичних резултата, на којима смо радили дуго, и то није било лако, направили смо правилник о критеријуму за стицање статуса истакнутих уметника. То је био наш практичан задатак по закону и ми смо то урадили. Потом је наш практичан задатак по закону био додељивање статуса установа од националног значаја. И то смо урадили заједно са комисијом Владе.

Затим, ми смо иницирали први измену Закона о култури и то морам да кажем. Савет је иницирао измене Закона о култури, јер смо чим смо почели да радимо видели главне недостатке везано за статус слободних уметника. Ми смо иницирали и у претходном саставу министарства три члана Савета су били чланови радне групе министарства за израду нацрта измена Закона о култури.

Потом, ми смо на великом броју седница разматрали различите области културе и слали Министарству културе. То је наша обавеза. Слали смо Министарству културе то као наше савете, наше препоруке итд, па смо слали, рецимо, 2012. године смо урадили приоритете развоја културе од 2012. до 2017. године. То смо послали Министарству културе. Онда смо радили на моделима културне политике, па смо то послали као савет Министарству културе. Онда смо разматрали разне области, моју област, рецимо, библиотечку делатност, па смо послали препоруке за унапређење те делатности Министарству културе.

Исто тако смо разматрали позориште, филм, кинематографију, музику, аматерско стваралаштво и културно наслеђе. За све те области имали смо тематске седнице и слали препоруке министарству за унапређење тих делатности и области.

Онда смо, рецимо, послали иницијативу за израду закона о позоришту. Послали смо министарству и предлог чланова радне групе за израду закона о позоришту, јер Савет сматра да је такав закон неопходан. Такође смо послали предлог за израду закона о музичким и извођачким делатностима.

Наш посао јесте да шаљемо препоруке, савете и све остало. Оно што је по закону конкретно, то смо урадили већ на самом почетку и трудимо се да идемо даље на тај начин.

У чему ја видим проблем? У неконтинуитету и власти и свега другог у овој земљи. Ми смо до сада променили, Савет, а постојимо три године, од 1. јула 2011. смо имали прву седницу, променили смо четири министра културе, четири састава министарства итд. и скупштинских одбора исто толико. Напросто, нема континуитета. Дође други министар, уопште не гледа шта је радило претходно министарство, шта је Савет радио у претходном саставу министарства. У том губитку континуитета не сагледавају се довољно ни постигнути резултати, нити савети, нити препоруке. Толико. Хвала.

ПРЕДСЕДНИК: Хвала.

Реч има народни посланик Владимир Ђукановић.

ВЛАДИМИР ЂУКАНОВИЋ: (Не чује се.)… и то је била поента зашто сам све ово питао. Мени је драго да сте све ово сад овако изнели, само је то требало све у извештају да ставите. Ја нисам тражио да ви имате извршну власт, него сам питао какви су резултати свега тога што сте изанализирали, а резултат може да подразумева да онај ко је надлежан да то примени и зашто није применио.

Мени је драго да сте ви овако све ово лепо изнели, да знамо отприлике ко овде шта кочи и због чега се нешто не примењује, а надам се да ћемо убудуће много боље сарађивати, бар се надам да ће овај Одбор потрајати у континуитету, бар што се тиче скупштинског Одбора, а верујем да ће и министарство, с обзиром да нема потребе за неким променама, да ће и оно потрајати у континуитету.

У сваком случају, ово је оно што је можда требало да ставите у извештај. Хвала вам на овоме. То је била поента целог мог излагања.

\_\_\_\_\_\_\_\_\_\_\_\_\_\_\_\_: Морам само да додам једну реченицу. То што је колегиница Ињац набројала сада припада ономе што је овај Одбор усвојио 2013. и 2012. године. Ми не подносимо трогодишњи извештај. Подсетио сам вас и на закључке Скупштине, која је на основу закључака овог Одбора, које сте усвојили.

Према томе, не може се од нас тражити да ми на свакој седници, ако би нам наредних пет година, рецимо, био продужен мандат, да одмах обавештавамо шта смо радили прве године. Ми говоримо о ономе шта је урађено од јула 2013. године до јула 2014. године. Не желим да уносим никакву злу крв овде или било шта, али једноставно, од почетка некоме смета постојање овог савета. То је врло једноставно решити.

Прво, имате две могућности. Прво да упишете у закон да је то волонтерско тело које може да ради овако како смо ми до сада радили и да доноси препоруке, закључке, резултате итд, да их шаље и да то никога не обавезује. То је једна ствар.

Друга, која би вероватно вама олакшала посао, да у изменама и допунама Закона о култури тај савет укинете, јер то је врло могућно. Што се нас тиче, мислим да смо ми једна група мазохиста који се тако нуди да нешто ради и ми се толико пута састајемо и толико времена трошимо и немојте мислити да ми сви данас немамо неке друге послове, имате наравно и ви, а и да нам је баш стало до оваквог разговора, да ми дођемо са једним извештајем, да дођемо са подацима шта смо урадили, а да ви нас нападнете да ми тражимо само наш статус и да су наше реченице нејасне и да ми не умемо да пишемо.

Мало би требало, ако хоћемо да сарађујемо, ви нисте видели да је овде у нашој Платформи сараднички однос са скупштинским Одбором за културу и Министарство за културу. То је дакле наше опредељење. Ми овим показујемо то и оволиким бројем што смо дошли данас и свиме овим што радимо.

Ово намерно помињем, јер постоје и други модели: да савета нема, да савет ради добровољно, да савет не мора да подноси извештаје или да савет треба да служи за то да би неко био критикован. Молим вас лепо, ми нисмо носиоци никаквих функција, ми немамо право никаквог одлучивањем, ми не можемо ништа, јер нам закон није дао такве могућности, а Скупштина нам није дала никакве услове за рад.

Шта ви онда од нас очекујете? Ми смо урадили више него што би… Не знам. Волео бих да се заменимо, рецимо, два месеца, ја вам то нудим. На пример, да се заменимо два месеца и да видимо како бисте ви то радили, па онда ви нама донесете извештај, па ми вас питамо – а зашто сте ви урадили то тако, а зашто сте онако?

Већ сам поједноставио ствар. Нисам мислио да ће бити оваква расправа. Ја сам мислио да ћемо разговарати о нашем извештају који смо поднели. Понављам, у складу са законом, јер ми закон поштујемо. Међутим, што тај закон има недостатке, савет сноси најмању кривицу.

ПРЕДСЕДНИК: Хвала, господине Вуксановићу.

Реч има народни посланик Милован Дрецун.

МИЛОВАН ДРЕЦУН: Поштовани чланови савета, колеге ја сам заменик члана, а нисам имао прилике да се детаљније упознам са вашим извештајем. Погледао сам сада овде.

Могу да вам кажем да изражавам пуно поштовање, као људима који су остварени, који су дали свој допринос у професионалном животу, побољшању културног миљеа Србије, која је јако проблематична област нашег друштвеног живота, показали сте једну изражену амбицију да на свеобухватан начин помогнете саветодавно да се ова област унапреди. Мислим да се то из овог вашег извештаја види.

Наравно, немојте да замерите, ми као посланици увек желимо да имамо мало више детаља, да гледамо, тражимо и нешто између редова и оно што је лоше и што је добро, али нема лоше намере код нас.

Мислим да смо дужни да вам одамо велико признање што радите волонтерски. Мало је таквих људи. Поред свих обавеза које имате, поред тога што сте остварени у својим професијама, прихватили сте овога. Видим да немате готово никакве техничке, материјалне услове, тешко је постићи резултате у томе, значи човек мора да одваја сопствено време, често и друга средства и новац, да потеже везе и све.

Оно што мени пада у очи је да је, чини ми се, савет мало гурнут у страну. Заједнички посао овог одбора и савета требао би да буде можда једна снажнија копча са људима из извршне власти и да заједно, и на медијском плану и дискусијама када буду седнице одбора, подигнемо значај Националног савета, да му дамо одговарајуће место у друштву, да га једноставно и ми као посланици промовишемо и да ви можете да онда својим саветодавним карактером, прецизније и много озбиљније утичете на оно што ће се дешавати у области културе.

Апсолутно сам спреман на том плану за пуну сарадњу, колико могу, нарочито на овом медијском плану, где тридесетак година имам искуства. Што се самог извештаја тиче, ја га подржавам и мислим да је добар.

Наравно, увек ми желимо да то буде свеобухватно, али појаснили сте нам, то је можда пример како треба да изгледа будући извештај. Што више детаља, ово што сте говорили о томе шта је конкретно урађено. Можда у овом извештају који колега Ђукановић има, не знам да ли је идентичан овоме који сам ја нашао, стоји то, али ово што сам ја овде видео, мислим да је јако амбициозно с ваше стране, што је за сваку похвалу, да сте успели да идентификујете проблеме који постоје у културном животу српског друштва, да сте покушали да дате свој допринос и да из тога произилази оно што ћете у наредном периоду радити, чему ћете бити посвећени. Хвала.

ПРЕДСЕДНИК: Хвала, господине Дрецун.

Позивам вас, иако сте заменик члана да чешће долазите на наше седнице.

Реч има господин Цветановић.

МИЛОРАД ЦВЕТАНОВИЋ: Обратићу се поново господину председнику Националног савета за културу, господину Вуксановићу, и да кажем, господине Вуксановићу и сви уважени и цењени чланови Савета за националну културу, ни у једном тренутку нам није била намера нити да потежемо питање укидања нашег Националног савета за културу, нити да било шта радимо у том правцу.

Једина намера која нам је била је, коментаришући ваш извештај, дајући предлоге, примедбе и све остало, да унапредимо однос Националног савета за културу и вашег моста ка извршној власти, значи Одбора за културу и информисање, као што сте рекли малопре. Ваш цењени сарадник је рекао да не бисте разговарали сами са собом. Да не бисте разговарали сами са собом, управо је овај одбор место где се те све теме могу размотрити и детаљно разговарати о њима.

Још једанпут ћу подвући да сам изузетно захвалан на волонтерском раду, на вашем труду, на вашем стремљењу да се побољша ниво културе у држави Републици Србији. Нарочито ћу скренути пажњу да ћемо питање ваше канцеларије покушати, кроз одређене дистанце, да решимо, да бисте имали место где бисте могли да се окупљате, да решавате, да дајете савете тако битне које сте, као што је госпођа у свом излагању изнела. Значи, управо то што је госпођа изнела у свом излагању, само сте то у сажетим цртама требали да ставите.

Још једну ствар ћу да кажем. Ово је нови Одбор за културу, ни један извештај, било које агенције, било ког националног савета неће једноставно моћи да прође без коментара народних посланика. Ми смо ту, да коментаришемо, да дајемо сугестије, да дајемо предлоге, а све на једној темељној бази за уопштено добро.

Значи, ни у ком случају немојте да схватите да смо ми сада ту да вас прозивамо, да вас критикујемо, него само да унапредимо једну међусобну сарадњу. Не бих желео да ова дискусија и да се овај Одбор за културу заврши са једном негативном Платформом, већ бих желео да се из ње изроди једна добра сарадња у будућем периоду, једна концизност и усмерење у оном смеру који можда ви нисте имали до сада. Можда ви нисте навикли на претходним седницама Одбора за културу да буде расправа оволико дуга, да кажем, и далеко темељнија у односу на оне које су биле, али вам сада кажем да су многе теме протекле кроз овај савет, а релативно кратко постојимо, говорим о новом сазиву, четири – пет месеци и увек се овако детаљно и темељно коментарише било који и били чији извештај.

Немојте се наћи увређеним, немојте схватити ништа лоше. Само желимо да унапредимо сарадњу до максималне могуће мере и да то имплицира једно подизање нивоа и степена културе до највишег нивоа у Републици Србији. Хвала вам.

ПРЕДСЕДНИК: Хвала, господине Цветановићу.

Пошто нема више пријављених, а заправо ја дугујем један договор вама, господине Вуксановићу, а у вези са закључцима, које сте споменули, Одбора за културу у претходном сазиву и саме Народне скупштине.

Дакле, тачно је да је приликом усвајања претходног извештаја Одбор донео један сет закључака и упутио га Народној скупштини на усвајање, међутим након тога су расписани избори и до тренутка расписивања избора, о томе Одбор не одлучује, већ одлучује Колегијум Скупштини, није стигло да буде на дневном реду. Ми сада морамо да тај сет закључака усвојимо поново, јер данас усвајамо нови извештај, а самим тим и нове закључке. У праву сте, то је нешто што није урађено у претходном мандату то краја.

Замолила бих, како је рекао господин Дрецун, да чланови владајуће већине на неки начин подрже да се то нађе на дневном реду, тако да и на пленарној седници може да се расправља о овим важним питањима и да то добије већи значај, сама расправа има већу видљивост, а да не говоримо о томе да, када Скупштина усвоји неке закључке, би они требало да буду обавезујући за оне органе на које се ти закључци односе.

Драго ми је што су многе колеге предложиле да постоји, а и наравно сам Савет, редовнија сарадња. О томе смо разговарали пред крај претходног мандата, да је потребно да имамо заједничке седнице, да могу бити тематске, да оно што је ваш неки радни механизам може да се расправља на седници Одбора, ништа нас не спречава да то чинимо. То и јесте нека подршка коју Одбор може да пружи, како би се расправа држала овде у институцији и како би добила већу видљивост и већи значај. Могу да констатујем у име већине посланика да смо отворени за ту врсту сарадње и за ту врсту рада.

Моје је дужност сада да ставим извештај на изјашњавање, с тим што бих вас молила да вам прво прочитам и предлог закључака или је боље да прво гласамо… Прво ћемо да гласамо о извештају, па ћу вам онда предложити, па ћемо видети да ли се слажемо или не.

Стављам на одлучивање Извештај о раду Националног савета за културу за период јул 2013. – јул 2014. године.

Констатујем да смо усвојили извештај са девет гласова за.

Захваљујем се посланицима и члановима Савета на једној темељној дебати.

Морам и то да кажем да су све дебате биле доста сличне у претходне три године.

Закључке које предлажем су следећи. Немам их у писаној форми, јер сам на основу расправе и нечега што смо раније разматрали… Прочитаћу их. Уколико сматрате да вам није довољан мој усмени предлог, не морамо данас да их усвојимо, то можемо и на следећој седници, али хајде да вам ипак то предложим, па ћемо онда да одлучимо о томе.

Закључци поводом разматрања Извештаја о раду Националног савета за културу: 1) Народна скупштина констатује да је Национални савет за културу у Извештају за период јул 2013/2014. године представио своје активности које произлазе из законом утврђеног положаја овог стручног саветодавног тела; 2) Народна скупштина констатује да је Национални савет за културу у многим областима рада остварио значајне и видљиве резултате, што је целовито представио у годишњем извештају, а у складу са пословима и задацима који су прописани Законом о култури; 3) Народна скупштина подржава предложене мере, закључке, препоруке и иницијативе исказане у извештају и позива Владу, надлежна министарства и друге државне органе да у оквиру својих надлежности предузму мере и активности како би предложене мере и препоруке могле бити реализоване; 4) Народна скупштина и Одбор за културу и информисање посебну пажњу посвећује законодавном оквиру који има значај за интегрисани културни развој Републике Србије и подстицаће израду и доношење стратегије културног развоја Републике Србије, пошто је то обавеза по закону Савета, министарства и Скупштине, затим закона о позоришту, закона о културном наслеђу и музејима, закона о архивској грађи и архивској служби и других релевантних закона из области културе; и коначно, подржавамо напоре министарства и Националног савета за културу да се у најхитнијем року прихвате, односно усвоје измене и допуне Закона о култури, којим ће се решити питања материјалног статуса и делокруга рада Националног савета за културу.

То су предложени закључци.

Ово што сам сада прочитала ћу вам доставити, па ћемо на наредној седници да разматрамо.

Захваљујем се свим члановима Савета.

Изволите.

МИРО ВУКСАНОВИЋ: Дозволите да вам се у име свих чланова Савета захвалим на овој веома корисној расправи. Први пут говорим у овој згради, нисам био раније, иако сам писац који не трпи много утицаја, али ви сте утицали на гледаоце телевизије и тамо се види да расправљате овде мало жешће. То је све саставни део нашег рада. Хвала вам што сте прихватили ову нашу понуду.

Видели сте у нашој једној тачки, у тој Платформи сарадњу са Одбором. Све ћемо учинити да вас на време обавештавамо о нашим акцијама, о ономе што мислимо. Уколико сматрамо да неку тему заједно треба да разматрамо, онда ћемо вам то предложити, а ви ћете се о томе изјаснити. Немојте уопште размишљати о томе да ми нећемо наставити свој рад у складу са законом, без обзира у каквим условима радимо и ми не тражимо никакву канцеларију, не тражимо никакве просторије, него само тражимо елементарне услове како може да ради једно скупштинско тело.

Најлепше вам се захваљујем и желим да се видимо што пре.

ПРЕДСЕДНИК: Захваљујем се још једном у име Одбора за културу и видимо се на некој наредној седници. Хвала свима.

Мислим да можемо да пређемо на следећу тачку дневног реда, иако наши гости још увек излазе.

Прелазимо на 2. тачку дневног реда – Доношење одлуке о организовању јавног слушања.

Као што се сећате, на нашој 3. седници, 26. јуна, усвојили смо оквирни план јавних слушања од, чини ми се, пет тема и једна тема је била - разматрање пакета медијских закона. У том тренутку нисмо још знали ни када ће закони ући у процедуру, нити по ком поступку. Сви знамо да су закони донети у хитном поступку, тако да сам ја у међувремену, у комуникацији са Канцеларијом ЕУ, односно делегацијом ЕУ у Београду и удружењима новинара и стручњацима Министарства културе и ОЕБС-а дошла до закључка да је време да организујемо јавна слушања.

Јутрос је, не знам да ли је неко од колега био на овом представљању Извештаја ЕУ, управо била расправа о неопходности, не само јавних расправа у Скупштини, него и важности и значаја Скупштине Републике Србије и одбора, конкретно сад овог нашег, за примену медијских закона. Заправо, идеја овог јавног слушања, које сада предлажем да буде 22. октобра, јесте да се разговара о имплементацији пакета медијских закона, и то три неке целине.

Овај уводни део бих назвала углавном протоколарним, осим што очекујемо, наравно, учешће Министарства културе, у оном смислу да нас информише о ономе о чему је већ сада реч, о подзаконским актима и раду на томе и заправо како Министарство види сада имплементацију ових важних закона.

У другом делу би било питање медијских слобода и положаја новинара, где бих позвала, ово су наравно предлози, др Јованку Матић из Института друштвених наука, која је стручњак за медијску политику и медије у Србији и посебно је имала рад у вези са критеријумима Савета Европе за одређивање медијских слобода у земљама Савета Европе, као и представнике два новинарска удружења, УНС-а и НУНС-а, који би говорили о положају новинара превасходно.

У другом панелу постоје три теме које су значајне за примене закона. Једна је прелазак на програмско финансирање медија. У том смислу постоји једно истраживање које је подржала Европска комисија, која показује какве су биле досадашње праксе и какве би могле бити препоруке за даље програмско финансирање медија. Друга тема - програмско деловање пружалаца медијских услуга. То сам већ договарала са господином Караџићем након претходне седнице. Коначно, дигитализација, која је сада тема број један у свим електронским медијима, и какве су последице увођења дигитализације на медијску слику у Србији и уопште у оквиру примене медијских закона.

Напомињем, просто не постоји други начин да се овај програм предложи, осим да ја у једном начелном разговору са евентуалним учесницима разговарам. Може да се догоди да неко откаже или да у неком тренутку каже да не може да дође зато што се људи званично изјашњавају онда када добију званични позив, а ја не могу да пошаљем никакав позив док немам одлуку Одбора. То је нека процедура која је уобичајена.

Тако да, стављам на разматрање ваше сугестије итд. Дакле, отварам расправу о овом предлогу.

Реч има Душица Стојковић. Изволите.

ДУШИЦА СТОЈКОВИЋ: Драго ми је што овај одбор организује велики број јавних дебата, односно јавних расправа. Подржавам одржавање овог јавног слушања, с тим што бих, као и прошли пут, хтела да предложим допуну учесника. Превасходно мислим на овај први део, односно први панел који сте нама предложили.

Ја бих свакако волела да у сусрет овом „Progress Report“ који нам је јуче и данас био на дневном реду у Народној скупштини Републике Србије, волела бих да

позовете Ненада Љ. Стефановића, главног и одговорног уредника Информативног програма РТС. Такође, волела бих да позовете, а надам се да ће се и одазвати вашем позиву, господина Верана Матића. Колико сам у овом пресуму Б92 видела, он је главни и одговорни уредник Б92 . Такође и Јелену Косанић, директорку Информативног програма. То је у овом пресуму који сам могла да видим на сајту, а ако није, онда просто неко ко је сада мења. Такође, и Ивану Вучићевић. Она је вршилац дужности главног и одговорног уредника Студија Б. То је градска телевизија и не морам да образлажем детаљно зашто мислим да они креирају јавно мњење. Они су уредници информативног програма, пласирају информације од јавног значаја, што су у обавези.

Такође, амбасадор Девенпорт у јучерашњој конференцији за штампу, коју сам пажљиво пратила, истакао је да није све до добро написане медијске стратегије, већ и до положаја новинара, до интегритета који професија новинара представља, тако да бих волела да позовете и шефа Катедре на Факултету политичких наука, која едукује садашње новинаре и претходне генерације новинара. У моје време то су били Неда и проф. Кљајић, а сада видим да је др Јелена Ђорђевић шеф Катедре за новинарство Факултета политичких наука у Београду. Надам се да ће прихватити учешће у овом првом делу панела – Слобода јавног информисања и вредност демократског друштва и положај новинара, плурализам мишљења. Хвала.

ПРЕДСЕДНИК: Хвала вам.

Наравно, ово су врло добродошле сугестије. Као и прошли пут, морам да направим једну врсту објашњења. Ми имамо оно што се зову некакви уводничари, који су ту да неким својим знањем или информацијама подстакну расправу, а за расправу позивамо, нарочито када су ове теме у питању, а и до сада смо увек позивали медијска удружења и то ћемо урадити и сада, а ово ћемо посебно да забележимо, да неког од њих случајно не испустимо, али верујем да нећемо.

Што се факултета тиче, то сам вам исто захвална, ми смо и њих звали раније и то да дођу са студентима, зато што студенти воле да чују повремено ту расправу, тако да то можемо да учинимо и сада. Да ли ће неко од њих бити уводничар или ће учествовати у дебати, то зависи од тих људи. Не можемо то никоме да наметнемо уколико не жели или не може. Они који буду позвани да учествују, имаће апсолутно свако од њих право да се пријави и да говори. Морамо да оставимо простор организацији, да видимо ко ће бити у којој врсти улоге у том тренутку, али ћемо све ове људе сигурно позвати. Слажем се, врло је важно да буду присутни. Хвала.

Реч има Владимир Ђукановић.

ВЛАДИМИР ЂУКАНОВИЋ: Ова прва тема, мало ми је дискутабилно да о томе расправљамо. Закон важи свеукупно месец и по дана, а ми сада тражимо да видимо каква је имплементација закона. То ми је мало невероватно, јер просто је немогуће. На крају крајева, Агенција за приватизацију тек је огласила неке медије да треба да се продају. Ко зна шта ће бити са тим медијима, а ми већ тражимо јавно слушање како се закон примењује. Још нисам видео такву праксу.

Стога, предлажем да ми ово не гласамо на овој седници сада, него ако то може наредне недеље или већ како, да се закаже нова седница, па да то мало размотримо и да видимо, на крају крајева, кога још можемо да предложимо, а не овако наврат-нанос да доносимо, пошто је заиста спорно да о овој првој тачки тек тако разговарамо. Понављам, закон важи месец и нешто дана тек, тако да је тешко да је могло било шта да се имплементира значајније.

ПРЕДСЕДНИК: Хвала.

Први део овог што ћу сад рећи говорим као председница Одбора, а други говорим као народни посланик. Просто, хоћу то да нагласим.

Што се тиче овог првог, кад сте рекли наврат-нанос, од тренутка када смо усвојили ову тему и ове остале теме да ћемо о њима расправљати, прошла су два месеца скоро, од 26. јуна. То је била прилика за разне сугестије од свих чланова Одбора, којих није било.

Што се тиче самог предлога програма, и он је прослеђен, ако се не варам, два или три дана раније. Ако то није било довољно да се то размотри, у реду.

Треће, ја јесам сада и лично у једној врсти неприлике, јер сам ја с веома тешким телефонирањем и радом покушавала већ месец дана да установим некакву координацију да бих имала било шта да вам предложим, јер не могу да дођем овде са предлозима који се мени лично допадају, него кроз разговоре са релевантним организацијама, институцијама итд. Наравно, изјаснићемо се сви да ли ћемо то данас да усвајамо или, као што је господин Ђукановић предложио, на некој наредној седници.

Морам и ово да вам напоменем, на данашњу седницу сам ставила овај предлог јер је следеће недеље, као што знате, у државној посети председник Путин. Не могу да предвидим, пошто не знамо још ни да ли ће бити неких обавеза у Скупштини, да ли ће бити неких других активности, да ли ће град бити блокиран, да ли ћемо ми моћи уопште да држимо седницу 15, 16. или 17, па је просто то разлог што сам данас ставила а не следеће недеље. То је оно што сам хтела да кажем као председница Одбора.

Сада хоћу нешто да вам кажем као народни посланик. Индикативно је да већ други пут реагујете на речи и на теме које се зову медијске слободе. Три сата сте ме овде испитивали, као да сам предложила да бацим не знам какву тему, када смо расправљали о медијским слободама на интернету. Сада опет имамо медијске слободе као тему и ви сматрате да је то сумњиво и да то мора нешто да се размотри.

\_\_\_\_\_\_\_\_\_\_\_\_\_: (Искључен микрофон.)

ПРЕДСЕДНИК: Ви сте рекли први панел вам није како треба.

\_\_\_\_\_\_\_\_\_\_\_\_\_: Рекли сте да је први панел имплементација Закона о информисању…

ПРЕДСЕДНИК: Први панел се зове: „Слобода јавног информисања и вредности…“

\_\_\_\_\_\_\_\_\_\_\_\_\_: Нисте тако прочитали.

ПРЕДСЕДНИК: Шта има да читам, ви сте добили овај материјал. Нисам ништа читала јер рачунам да сте погледали материјал који је послат у службеној преписци пре три дана. Није моја дужност да вама читам материјале које сте добили у писаној форми.

Треће, рећи ћу вам најдобронамерније, ово вам сада кажем стварно добронамерно, да након онога што смо јутрос чули да ви шаљете поруку, ви као владајућа већина, мени је као члану опозиције заиста свеједно да ли ћете ви хтети да о овоме расправљате, могу чак да кажем да нама то и одговара, пошто могу сутра да кажем – ево, чланови владајуће већине не желе да расправљају, управо имају проблем са првим панелом. Ако ви желите ту поруку да пошаљете, то је, наравно, ваше право. Ја не мислим да је то добро за Србију, не за вашу странку или за моју странку или за било чију странку, а камоли за Одбор за културу и информисање који би требало да у том смислу буде најотворенији и најспремнији да разговара и о неким можда тешким или не знам каквим темама.

Што се тиче питања да ли је сада време за имплементацију, па не разговарамо ми какав је резултат имплементације, ми говоримо о томе и људи очекују да чују каква ће бити динамика, на који начин се планира, где су проблеми који су сада отворени и где је тај простор на којем треба сви заједно да радимо. Дакле, ми смо ти који спроводимо закон, Скупштина и Влада. Ми треба о томе сада да разговарамо. Управо сада и јесте време, а не да пролази време па да онда закључимо да нешто нисмо размотрили или нисмо добро учинили.

Заиста то говорим у најбољој намери, зато што мислим да је тема која је важна и која може да поврати достојанство и институције парламента и да да место овом одбору као месту где се могу, као што је јутрос речено, наћи и представници цивилног друштва и представници стручних асоцијација и стручњаци универзитета да разговарају о једној овако важној теми као што је примена ових реформских закона. Ето, то сам хтела да кажем и захваљујем.

Реч има прво Милован Дрецун, затим Ђукановић поново, па Бранка Каравидић. Изволите.

МИЛОВАН ДРЕЦУН: Поштована председавајућа, СНС је у потпуности посвећена подизању медијских слобода. Ми имамо као највећа странка и одговорност да постигнемо резултат сви заједно у томе. Имаћете на располагању наш пун капацитет свих посланика из СНС да то урадимо. Ја вас апсолутно подржавам у намери да организујете јавно слушање. То је један од начина рада одбора, дакле, радних тела ове Скупштине, где можемо да успоставимо веома добар контакт са оним што се зове цивилно друштво, са другим организацијама и институцијама, са људима из извршне власти да разменимо мишљења.

Дакле, ту ништа није спорно и то је добар пут да допринесемо изградњи медијских слобода. То је област која је од виталног значаја за наше напредовање, свеукупно, као друштва и као државе, невезано за наше чланство и за приступне преговоре ЕУ. То је наш проблем и ми морамо да га решавамо, свакако поштујући стандарде који постоје у ЕУ, чијем чланству тежимо.

Како ће бити дефинисано све ово? Колега Ђукановић је говорио о имплементацији. Наравно, али ми ћемо имплементацију разматрати на овај други начин – како у наредном периоду имплементирати оно што је закон? Не морамо уопште да се осврнемо само на ово што је било у минулих месец и по или два месеца. Дакле, ми треба овде да урадимо нешто. Област је неуређена и поред закона опет имате много странпутица.

Ја сам јуче разговарао са колегиницом Даницом која ради ону емисију „Један на један“, гостовао сам тамо и Бошко Јакшић је био од колега. Питали су ме да ли ћу подржати? Наравно, подржаћу увек расправу и учествоваћу у свему са пуним сопственим капацитетом и искуством које имам да подигнемо тај ниво медијских слобода.

Дакле, ништа није спорно што се тиче владајуће већине у парламенту да ми радимо на овоме, али разговарамо о томе како да дефинишемо дневни ред тог јавног слушања, ко да буде позван и хоћемо да сарађујемо, наравно и са вама. Нема уопште разлога да сумњате у нашу решеност да допринесемо медијским слободама. Не желимо обрнуто да радимо, мада смо били у минулом периоду када смо били опозиција суочени са нечим што је сасвим другачије. Управо смо из тог искуства извукли наук и желимо сада да спречимо да се то икада више деси.

Тако да, без обзира што ви припадате опозицији, а ми владајућој већини, верујем да ћемо у наредном периоду заједничким радом успети да на овом плану створимо једну ситуацију где ће Скупштина моћи да предњачи у давању решења, нарочито о ономе што се зове имплементација. Када донесемо закон, заиста има много проблема у примени тог закона, поготово у медијима. Ја сам већ као посланик и као неко ко је дуго у медијима суочен свих ових дана са питањима - како ће се урадити то, да ли ћете успети да примените сав тај закон, да ли ће бити неких који ће изврдати примену закона?

Дакле, наша пуна подршка у свему томе. Као посланик се апсолутно слажем да се организује ово јавно слушање, не само то, него и много других слушања, да пронађемо нешто што може у једном тренутку да буде парадигма како примењивати не само закон у медијској сфери, него и у другим областима. Хвала вам.

ПРЕДСЕДНИК: Хвала, господине Дрецун.

Поновићу, иако сте заменик члана, позивам вас да чешће присуствујете седницама Одбора.

Само ћу поново да дефинишем проблем. Организација јавног слушања је врло комплексна, много је тежа него седница Одбора. Седница Одбора је једноставно процедурално. Председник Одбора закаже, предложи дневни ред, он се усвоји или одбаци и то је све. Лично као председник одбора не морам ни да се консултујем унапред када заказујем седницу Одбора.

Али, када заказујем јавно слушање тамо врло прецизно стоји, мора прво Одбор да се изјасни о теми, па да се изјасни о оквирном планом рада са учесницима, датумом итд. Да бих ја вама дошла са неким сувислим предлогом, он мора да буде полуприпремљен, да тако назовем, да би он заиста могао да се реализује. Ако ми ово одложимо за следећу недељу, онда 22. неће моћи да буде датум одржавања ове седнице, што можда жели господин Ђукановић, то не знам, али у сваком случају неће моћи. Зашто? Зато док одлука Одбора не буде донета, ја као председник Одбора не могу да упутим званичне позиве ни амбасадору Девенпорту, ни Канцеларији ОЕБС-а, нити било коме од ових људи, јер то просто неће стићи на време. А да не говорим о томе да од тренутка када се донесе одлука Одбора, до тренутка реализације постоје неке наше интерне скупштинске процедуре у којој кабинет одобрава на пример датум одржавања, резервише се сала и тако даље.

Значи, сада улазимо у детаље који можда су превише технички, али они су заправо разлог због чега се овакви предлози дају две недеље раније. Због чега они подразумевају одређену претходну припрему, консултације са потенцијалним учесницима да би то могло да се изведе на прави начин. То је просто једно објашњење које сам дужна да вам дам. Још само једна ствар, а то може и господин Ристић, али он данас није овде као представник овог дела министарства које се бави медијима, али Канцеларија ОЕБС у Београду је већ у договору са Министарством културе да за десетак дана, господине Ђукановићу, организује саветовалиште о имплементацији медијских саветовања. Дакле, Министарство већ зна да то треба да ради, а ви тврдите да треба да чекамо не знам који период. Значи, сад је време да говори о имплементацији, најбоље могуће што се мене тиче, а колико видим и што се тиче Министарства културе и што се тиче неких организација које се овде баве тиме, напомињем ОЕБС зато што је то сада једна од важнијих организација за Србију јер председава ОЕБС-ом као што сви знамо ове године. Тако да ус све то неке околности и детаљи који су сматрам важни у разматрању ове тачке дневног реда.

Реч има господин Ђукановић. Изволите.

ВЛАДИМИР ЂУКАНОВИЋ: Индикативно је како увек покушавате да некоме изврнете речи и да покушавате да добијете неки политички поен па макар то било чак и у градском превозу. То је јако ружно што радите.

Прво, лично се залажем за медијске слободе у том смислу да се о томе расправља. Мислим, да је ту ваша странка у великом проблему. Тако да баш желимо да се о томе разговара, али извините, а за рад истине, тема јавног слушања је „ Пакет медијских закона, начела имплементације и контрола примене закона“. Спорно ми је ово имплементација зато што је то немогуће сагледати сада. Да је само начела и контроле, то је у реду, али имплементација, то ми је јако спорно, јер то је немогуће сагледати за месец дана како се имплементирао тај закон.

Није лепо што на овакав начин покушавате да некоме импутирате да он, да заправо ми желимо да укидамо овде медијске слободе, баш напротив, од изузетне важности нам је да се о томе расправља. Наравно, да би се још боље припремили и да бисмо ми предложили неког, а не само ове фаворите које сте ви овде предложили, који ће наравно увек ићи са том причом, а видим да је вама увек жеља и на Одбору за информисање, а богами и на Одбору за просвету да правите циркус од овога да бисте овде звали медије и да сада овде водите читаву кампању на такав начин.

Извините, важно нам је кога ћемо и ми да предложимо и то нам је веома занимљиво, веома нам је интересантно и зато предлажем и остајем при томе да о овоме гласамо следеће недеље. Толико и хвала.

ПРЕДСЕДНИК: Хвала. Око имплементације сам већ говорила и нећу то да понављам. Што се тиче тога да ли су ови одбори циркус, видите, не сматрам да су наше седнице циркус, мислим да су барем у овом мандату и у претходним је било тако, али у овом свакако. Може да стоји да су биле врло добре расправе, врло темељне и да није било никаквог циркуса на овим седницама. Циркус не може да прави само председник Одбора, ако мислите да ја правим циркус, него и чланови. Мислим да сте и ви чланови, те ако мислите да је овде циркус, онда изгледа да ми сви овде не задовољавамо те критеријуме.

Хоћу ово да нагласим, врло сам прецизно рекла, нисам спомињала СНС да неће да разговара о медијским слободама, рекла сам да ви, господине Ђукановићу, ви лично, на овим седницама имате ту врсту излагања. Добро, о томе можемо да разговарамо ви и ја касније, то сада није тема. Тема је важна и следећа је, хоћу ово да вам кажем, ако сада будемо гласали, наравно ја ћу ставити на гласање, о томе да се сада, данас ово не усваја, то истовремено значи померање датума одржавања јавног слушања. То опет значи да једна добар број ових људи неће можда моћи да присуствује томе, што је вама очигледно исто свеједно.

Још ћу вам и ово рећи, ово је други пут, а ја врло строго поштујем Пословник, мислим чак много више него други председници одбора, знајући да сам једна од ретких који из опозиције председава одбором, да ми не бисте због техничких питања минирали неке предлоге. Ниједном нисам сазвала седницу у краћем року од три дана, што многи одбори раде. Ниједном нисам заказала седницу без припремљеног материјала. Да ли то значи да сваки пут када пошаљем на време материјал, а ви дођете и кажете ми ово нисмо размотрили. Што нисте размотрили? Ви сте рекли да вам треба време да размотрите, а имали сте три дана да размотрите. Добили сте материјал, господине Ђукановићу. Молим вас, читајте службене пошиљке које вам стижу из Одбора. Молим вас, само то хоћу да кажем.

Реч има госпођа Каравидић. Изволите.

БРАНКА КАРАВИДИЋ: Само бих да подржим ваш предлог у потпуности. Допада ми се и ово што је колегиница као могуће панелисте предложила одређене људе. Мислим, да ће то само допринети квалитету расправе.

Само бих да подсетим да смо ми на почетку свог мандата, мислим на почетку рада овог одбора, рекли, односно планирали низ јавних слушања. Наравно, мене је ово пријатно изненадило. Захваљујем се председници и на ангажовању. Онај ко мисли да је лако организовати овако нешто, грдно се вара. Тако што се мене тиче, гласаћу управо за предлог који је дала председница, наравно уз допуну неких гостију који би евентуално присуствовали томе. Захваљујем.

ПРЕДСЕДНИК: Реч има господине Ђукановић. Изволите.

ВЛАДИМИР ЂУКАНОВИЋ: Баш зато што сам размотрио желим да се одложи за следећу недељу, јер видим шта вам је жеља. Вама није жеља да се разговара о медијским слободама, вама је жеља да направите кампању и да позовете ове људе који иначе данима већ у медијима искључиво причају о томе како су им наводно ускраћена медијска права.

ПРЕДСЕДНИК: Ко на пример?

ВЛАДИМИР ЂУКАНОВИЋ: На пример колико хоћете ових из НУНС-а итд. Значи, немам ништа против, лично баш једва чекам моменат да се разговара. Вама нисам упадао у реч и предлажем да ово одложимо за наредну недељу. Верујем, да ће сви они једва дочекати да дођу у Скупштину Србије кад год им се то укаже и да истакну оно што желе. Толико.

ПРЕДСЕДНИК: Реч има Сања Николић.

САЊА НИКОЛИЋ: Пошто је моја колегиница додала на списак неке уреднике медија, само бих да се стави као предлог да позовемо и главног и одговорног уредника телевизије „Пинк“, ТВ Прва, барем оне који имају националну фреквенцију, а такође да размотримо и то следеће, ако неко има тај предлог што се тиче уредника неких портала, јер управо су они корисници ових закона и највише се тичу њих, једним делом. Толико, то је само као предлог.

ПРЕДСЕДНИК: Што се портала тиче, то ћу одмах да вам одговорим. Нисам их заиста планирала зато што као што се сећате ми смо усвојили да ћемо разговарати посебно о интернету, не знам када будемо припремили седницу, али наравно то не искључује да их позовемо и на ову, али како стоје ствари ко зна када ћемо то да реализујемо.

Кажем вам, увек смо на ове расправе звали и увек ћемо звати уреднике медија у принципу. Тако да то није спорно и пожељно је.

Реч има Владимир Ђукановић. Изволите.

ВЛАДИМИР ЂУКАНОВИЋ: (Искључен микрофон.) То је за сада, наравно да ћемо за наредну недељу када будемо о томе гласали, дати још неке предлоге.

ПРЕДСЕДНИК: Ви знате већ да ћемо то урадити следеће недеље.

Хајде да се сада изјаснимо о предлозима.

Дакле, први предлог мора бити да се о овоме данас заправо не изјашњавамо и да се он одложи за наредну седницу, а не знам када ће та седница моћи да се одржи, са напоменом да то значи и одлагање јавног слушања.

Не знам господине Ђукановићу, како да знам, морам поново да разговарам са људима.

Дакле, не знам да ли ће бити наредне недеље, господине Ђукановићу, то не зависи само од мене. Дакле, за наредну седницу, а седница ће се одржати када буде могла да се одржи.

Дакле, дошло је до неке грешке и морамо да поновимо гласање. Предлог је, господина Владимира Ђукановића да се одлучивање о овом предлогу одложи за наредну седницу.

Констатујем да је усвојен предлог господина Ђукановића и да се одлучивање о овоме одлаже за наредну седницу.

Закључујем тачку 2.

Прелазимо на тачку – Разно.

У оквиру ове тачке ја имам једну информацију која је дошла јуче поподне, тако да нисам могла да вам проследим, али није мислим спорно да о томе разговарамо и без писаног материјала, а ради се о допису Удружења новинара Србије и председника извршног одбора УНС-а који нас моли да 23. октобра примимо делегацију Свекинеског удружења новинара који је у посети Удружења новинара Србије. Начелно сам рекла, да лично као председник Одбора немам ништа против да их примимо.

Разлог зашто и вама то износим јесте да замолим још неке чланове Одбора да ми се придруже на том састанку и да се заинтересовани чланови Одбора јаве Сањи и да она забележи то и да вам јави тачно време. Значи, то ће бити 23. сигурно, само још не знамо време. Дакле и време и место где будемо могли да одржимо тај састанак. Имам списак чланове делегације, али заиста не умем да их прочитам, али ћемо вам доставити списак данас маил-ом. То је оно што има ја под разно.

Да ли још неко има нешто да дода? Реч има господине Ђукановић. Изволите.

ВЛАДИМИР ЂУКАНОВИЋ: Присуствовао сам скупу који је Савет Европе организовао у Скопљу, пре неколико дана и везано је за транспарентност у власништву у медијима. Скуп је био јако леп и јако добар. Могло је ту много шта да се чује, била је квалитетна расправа. Остало је наравно као закључак, остало је да се наредни скуп одржи највероватније у Тирани у Албанији, с обзиром да је био регионални скуп и да смо сви ту учествовали. Морам само да кажем да готово све државе суочавају са истим проблемом мада смо некако дошли до неког закључка да заиста Србија што се тиче законодавства има убедљиво најбоље законодавство, па можда чак и у Европи и то је нешто што нас краси, а како ће се то примењивати, видећемо у неком наредном периоду. Толико од мене.

ПРЕДСЕДНИК: Закључујем седницу и захваљујем се свима.

(Крај тонског снимка.)